b"\n_START_ARTICLE_\nTristan og Isolde\n_START_PARAGRAPH_\nTristan og Isolde er en legendarisk romanse og tragedie fra middelalderen, gjenfortalt i tallrike tekstkilder med mange og ulike variasjoner. Det er en tragisk fortelling om ekteskapsbrudd og kj\xc3\xa6rlighet mellom en ung ridder fra Cornwall, Tristan (Tristran eller Tristram), og den irske prinsessen Isolde (Isoud, Iseult, Essyllt, Isylt eller Isolt). Fortellingen er eldre enn den arthurianske romansen om Lancelot og Guinevere, og har mest sannsynlig p\xc3\xa5virket denne. Den har hatt en betydelig innflytelse p\xc3\xa5 vestlig kunst og litteratur fra den f\xc3\xb8rst ble fortalt en gang p\xc3\xa5 1100-tallet. Mens detaljene har blitt endret fra den ene forfatteren til den andre, har den overordnede handlingsstrukturen forblitt den samme._NEWLINE_Tristan var nev\xc3\xb8 av kong Mark av Cornwall (Marc, Marke, March) og Isolde var datter av kongen av Irland. Tristan eskorterte Isolde for at hun skulle st\xc3\xa5 brud med hans onkel og lensherre, men ved en grusom feil drikker de begge av en kj\xc3\xa6rlighetsdrikk som Isoldes mor har gitt til hennes terne og som var ment for Isolde og kong Mark. For Isoldes skyld sviker Tristan sin plikt som vasall. I henhold til Lorentz Eckhoffs forord i den norske utgaven er Tristan og Isolde begge unntaksmennesker; \xc2\xabs\xc3\xa5 blir da ogs\xc3\xa5 deres kj\xc3\xa6rlighet en unntagelse i verden, det blir naturlig og selvf\xc3\xb8lgelig at de to m\xc3\xa5 elske hinannen, det deres kj\xc3\xa6rlighet aldri kan vendes til noen annen, og selv i d\xc3\xb8den kan de ikke skilles ad.\xc2\xbb\n_START_SECTION_\nTristan med Isolde\n_START_PARAGRAPH_\nDet er to hovedtradisjoner til legenden om Tristan. Den tidligste tradisjonen besto av franske romanser fra to poeter fra den andre halvparten av 1100-tallet, anglo-normanneren Thomas d'Angleterre (ogs\xc3\xa5 kalt for Thomas av Britannia) og normanneren eller franskmannen B\xc3\xa9roul, fra \xc3\xa5rene mellom 1160 og 1170. Deres kilder kan igjen bli sporet tilbake til en opprinnelig, arketypisk irsk-keltisk romanse fra tidlig middelalder. B\xc3\xa9rouls versjon betraktes som en mer primitiv utgave, og Thomas\xe2\x80\x99 som en mer h\xc3\xb8visk versjon, men begge manuskriptene er bevart ukomplette. Ved hjelp av to tyske versjoner fra rundt 1200 og en norr\xc3\xb8n prosaoversettelse av Thomas\xe2\x80\x99 bok, Tristrams saga, som kong H\xc3\xa5kon H\xc3\xa5konsson fikk gjort i Norge p\xc3\xa5 midten av 1200-tallet, er den opprinnelige fortellingen i stor grad blitt rekonstruert._NEWLINE_Til disse to f\xc3\xb8rstnevnte manuskripter, som kun finnes i fragmenter, f\xc3\xb8yer det seg dessuten to mindre diktverk, begge kalt La folie de Tristan \xe2\x80\x93 Tristans vanvidd. Senere tradisjoner kommer fra et samleverk kalt for Prosa-Tristan (ca. 1240), som var markant forskjellig fra de tidligere fortellinger skrevet av Thomas og B\xc3\xa9roul. Prosa-Tristan ble den mest vanlige middelalderfortellingen om Tristan og Isolde og som ble bakgrunnen for skriftene til sir Thomas Malory, en engelsk forfatter som skrev Le Morte d'Arthur (Arthurs d\xc3\xb8d, ca. 1469). I \xc3\xa5r 1900 gav den franske litteraturhistoriker Joseph B\xc3\xa9dier (1864\xe2\x80\x931938) ut en rekonstruksjon av diktet i moderne fransk prosa, hovedsakelig basert p\xc3\xa5 B\xc3\xa9rouls versjon. Bediers versjon er to ganger oversatt til norsk; f\xc3\xb8rst av Trygve Width i 1952 og deretter av Lorentz Eckhoff i 1967 til bokserien Thorleif Dahls Kulturbibliotek. _NEWLINE_Fortellingen har ogs\xc3\xa5 blitt bearbeidet av Gottfried von Strassburg (d\xc3\xb8d ca. 1210) til en ufullf\xc3\xb8rt versroman, basert p\xc3\xa5 Thomas\xe2\x80\x99 utgave som Gottfried fortalte at han hadde \xc2\xabfortalt fortellingen korrekt\xc2\xbb etter. Andre tyske versjoner av denne utgaven inspirerte Richard Wagner til hans opera Tristan und Isolde._NEWLINE_Fortellingen og karakteren til Tristan varierer fra poet til poet. Selv stavingen av hans navn varierer en god del, skj\xc3\xb8nt \xc2\xabTristan\xc2\xbb er den mest vanlige. De fleste versjoner av fortellingen f\xc3\xb8lger den samme generelle tekstkonturen.\n_START_SECTION_\nHandlingen: Den umulige kj\xc3\xa6rligheten\n_START_PARAGRAPH_\nI hovedstaden Tintagel i Cornwall hersker kong Mark. Han har oppfostret sin nev\xc3\xb8, den foreldrel\xc3\xb8se Tristan. Kjempen Morholt fra Irland har herjet kongeriket og krevde 300 gutter og 300 piker i skatt. Tristan tilbyr seg \xc3\xa5 kjempe mot Morholt, og blir sl\xc3\xa5tt til ridder og i en tvekamp beseirer han irlenderen, men han blir selv d\xc3\xb8delig s\xc3\xa5ret og legger seg i et skip som driver avsted til han havner p\xc3\xa5 det fiendtlige Irland. Her blir han helbredet av kongsdatteren Isolde. I Cornwall blir kong Mark bedt om \xc3\xa5 finne seg en dronning og da en svale kommer til ham med en lokk blondt h\xc3\xa5r i nebbet bestemmer han seg for \xc3\xa5 ekte kvinnen som eide h\xc3\xa5ret. Tristan drar av sted for \xc3\xa5 frakte Isolde, som ledsages av sin terne Brangien, til sin onkel i Cornwall. Ternen har med seg en kj\xc3\xa6rlighetsdrikk som Isoldes mor har gitt henne. Denne er ment for kong Mark og Isolde i bryllupet, men ved et uhell drikker b\xc3\xa5de Isolde og Tristan denne, og de blir blir ustyrtelig og betingelsesl\xc3\xb8st forelsket i hverandre. _NEWLINE_I den \xc2\xabh\xc3\xb8viske\xc2\xbb versjon varte kj\xc3\xa6rlighetsdrikken livet ut, men i den \xc2\xabvanlige\xc2\xbb versjonen mister drikken sin effekt etter tre \xc3\xa5r. Isolde gifter seg med kong Mark men Tristan og Isolde blir n\xc3\xb8dt til \xc3\xa5 s\xc3\xb8ke hverandre og beg\xc3\xa5r da utroskap. Selv om en typisk arthuriansk karakter ville v\xc3\xa6re skamfull over en slik handling fritar kj\xc3\xa6rlighetsdrikken Tristan og Isolde for personlig ansvar. Kongens r\xc3\xa5dgivere fors\xc3\xb8ker gjentatte ganger \xc3\xa5 f\xc3\xa5 paret stilt til ansvar for deres utroskap, men de greier p\xc3\xa5 nytt og nytt ved hjelp av lureri og triks \xc3\xa5 bevare deres fasade av uskyld. I B\xc3\xa9rouls versjon ebber kraften i kj\xc3\xa6rlighetsdrikken ut, og de to elskede er frie til \xc3\xa5 foreta egne valg om de vil fortsette utroskapen eller ikke. De har tre muligheter; hemmelig elskov, flukt, og avkall \xe2\x80\x93 og de fors\xc3\xb8ker dem alle og feiler._NEWLINE_Som i kj\xc3\xa6rlighetstriangelet Arthur-Lancelot-Guinevere har ogs\xc3\xa5 Tristan, kong Mark, og Isolde varme f\xc3\xb8lelser for hverandre. Tristan \xc3\xa6rer, respekterer og elsker kong Mark som sin l\xc3\xa6remester og adoptivfar; Isolde er takknemlig for at kong Mark er vennlig mot henne, noe han ikke er n\xc3\xb8dt til \xc3\xa5 v\xc3\xa6re; og Mark elsker Tristan som sin egen s\xc3\xb8nn, og Isolde som en hustru og den vakreste kvinne i samtiden. Men hver natt har de alle forferdelige dr\xc3\xb8mmer om framtiden. Tristans onkel f\xc3\xa5r etter hvert vite om aff\xc3\xa6ren og s\xc3\xb8ker \xc3\xa5 sette en felle for sin nev\xc3\xb8 og sin unge brud. Fire onde baroner oppdager deres elskov, og en dverg oppdager stevnem\xc3\xb8tene og sladrer til kongen. Mark f\xc3\xa5r hva som synes som bevis p\xc3\xa5 deres skyld og beslutter \xc3\xa5 straffe dem: Tristan ved \xc3\xa5 brenne ham og Isolde ved \xc3\xa5 sette henne p\xc3\xa5 en uskyldspr\xc3\xb8ve og plasserer henne derfor i et spedalsk hus. Tristan unnslipper ved et mirakul\xc3\xb8st hopp og redder samtidig Isolde. Paret flykter til Moroisskogen og holder seg skjult der og lever lykkelig sammen med en hund som er oppl\xc3\xa6rt til ikke \xc3\xa5 bjeffe. Til slutt blir de oppdaget da kong Mark finner dem sovende ved siden av hverandre i fulle kl\xc3\xa6r med et nakent sverd kysk mellom seg. Imidlertid inng\xc3\xa5r de forsoning ved at Tristan lover \xc3\xa5 overlate Isolde til kongen og selv forlate landet. Isolde ber om \xc3\xa5 b\xc3\xa6re jernbyrd for \xc3\xa5 fri seg fra anklagene om utroskap i n\xc3\xa6rv\xc3\xa6r av ingen ringere enn kong Arthur. Da Isolde kommer seilende blir hun hjulpet i land av en tigger, som er Tristan i forkledning, og hun kan da uten \xc3\xa5 lyve fortelle sannheten at ingen har holdt henne i sine armer, unntatt kongen og tiggeren._NEWLINE_Den landsforviste Tristan reiser deretter til Bretagne hvor han befrir landet fra alle dens fiender, og gifter seg deretter med en kvinne som forvirrende nok ogs\xc3\xa5 heter Isolde: den vakre Isolde med de hvite hender, datter av Hoel av Bretagne og s\xc3\xb8ster av sir Kahedin. Han fullbyrder dog ikke ekteskapet, og n\xc3\xa5r hans svoger Kahedin sp\xc3\xb8r om hvorfor tar Tristan ham med til Cornwall og viser ham Isolde den blonde, hans egentlige kj\xc3\xa6rlighet. \xc2\xabMed ett ble veien opplyst, som om solen plutselig br\xc3\xb8t igjennom de store tr\xc3\xa6rnes l\xc3\xb8vtak, og Isolde den blonde kom til syne...\xc2\xbb_NEWLINE_I Prosa-Tristan og verker som er avledet av den er Tristan d\xc3\xb8delig s\xc3\xa5ret av Mark, som forr\xc3\xa6dersk dolker Tristan med en forgiftet lanse mens den unge mannen spiller p\xc3\xa5 harpe for Isolde. De poetiske versjonene av legenden gir en sv\xc3\xa6rt forskjellig redegj\xc3\xb8relse av heltens d\xc3\xb8d. I henhold til Thomas\xe2\x80\x99 versjon ble Tristan s\xc3\xa5ret av en forgiftet lanse mens han fors\xc3\xb8kte \xc3\xa5 redde en ung jomfru fra seks riddere. Tristan sender sin venn Kahedin av sted for \xc3\xa5 finne Isolde, den eneste som kan lege ham. Tristan ber Kahedin om seile tilbake med hvite seil om han finner Isolde og med svarte seil om han ikke greier \xc3\xa5 finne henne. Isolde aksepterer \xc3\xa5 bli med til Tristan, men Tristans sjalu hustru, Isolde med de hvite hender, lyver til Tristan om fargen p\xc3\xa5 seilene. Tristan d\xc3\xb8r av sorg i troen p\xc3\xa5 at Isolde har forr\xc3\xa5det ham, og hans kj\xc3\xa6rlighet Isolde d\xc3\xb8r i sorg over \xc3\xa5 finne ham d\xc3\xb8d. Flere versjoner av Prosa-Tristan inkluderer den tradisjonelle redegj\xc3\xb8relsen av Tristans d\xc3\xb8d som er funnet i de poetiske versjonene. De to ble gravlagt i Tintagel i Cornwall. I noen kilder hevdes det at to tr\xc3\xa6r, en hassel og en kaprifol grodde opp fra deres graver og greinene vokste sammen slik at de ikke kunne bli skilt. Det ble sagt at kong Mark fors\xc3\xb8kte \xc3\xa5 f\xc3\xa5 greinene kuttet tre ganger og hver gang vokste greinene sammen igjen._NEWLINE_Noen f\xc3\xa5 senere fortellinger forteller at de elskede hadde en rekke barn, og noen forteller at de fikk en s\xc3\xb8nn og en datter som ble oppkalt etter dem selv, og disse barna fikk egne eventyr. I romansen Ysaie den sorgfylte er helten en s\xc3\xb8nn av Tristan og Isolde. Han ble involvert med alvekongen Oberon og gifter seg en pike kalt Martha som f\xc3\xb8der ham en s\xc3\xb8nn kalt Mark.\n_START_SECTION_\nTidlige referanser p\xc3\xa5 walisisk\n_START_PARAGRAPH_\nDet er mange teorier om opprinnelsen til legenden om Tristan, men historikerne har vanskeligheter med \xc3\xa5 bli enige om hvilke som er mest n\xc3\xb8yaktig eller den mest opprinnelige. Det er en \xc2\xabTristanstein\xc2\xbb med en inskripsjon om Drust, men det er vanskelig \xc3\xa5 sl\xc3\xa5 fast med sikkerhet om denne Drust er en arketype av Tristan. Det er referanser til March ap Meichion og Trystan i walisiske triader, en del med gnomisk poesi, Mabinogion-fortellingene (en samling p\xc3\xa5 11 walisiske prosafortellinger fra middelalderen), og i helgenbiografien Livet til sankt Illtud fra slutten av 1000-tallet._NEWLINE_Navnet Drystan opptrer som en av kong Arthurs r\xc3\xa5dgivere i slutten av Rhonabwys dr\xc3\xb8m (walisisk Breuddwyd Rhonabwy), en fortelling fra tidlig p\xc3\xa5 1200-tallet i en walisisk prosasamling innenfor Mabinogion, og Iseult eller Isolde er listet sammen med andre store menn og kvinner ved Arthurs hoff i en annen, langt tidligere Mabinogion-fortelling kalt Culhwch og Olwen.\n_START_SECTION_\nAnalogier\n_START_PARAGRAPH_\nMulige irske forhistoriske legender om Tristan har f\xc3\xa5tt stor oppmerksomhet hos forskerne. En triant\xc3\xa1n an gr\xc3\xa1 (\xc2\xabkj\xc3\xa6rlighetstriangel\xc2\xbb) i d\xc3\xa5rlig forfatning finnes i en rekke irske tekster, men mest kjent er en tekst kalt for T\xc3\xb3raigheacht Dhiarmada agus Ghr\xc3\xa1inne eller Forf\xc3\xb8lgelse av Diarmuid og Gr\xc3\xa1inne. I denne fortellingen tar den aldrende Fionn mac Cumhaill den unge prinsessen Gr\xc3\xa1inne til sin hustru. Ved forlovelseseremonien blir hun forelsket i Diarmuid, en av Fionns mest betrodde krigere. Gr\xc3\xa1inne gir en sovedrikk til alle unntatt Diarmuid og klarer \xc3\xa5 overbevise ham om \xc3\xa5 r\xc3\xb8mme av sted sammen med henne. De flyktende elskede blir deretter forfulgt over hele Irland av Fianna, Fionns gruppe av fryktede krigere. _NEWLINE_En annen irsk analogi er Sc\xc3\xa9la Cano meic Gartn\xc3\xa1in som er bevart i manuskriptet Yellow Book of Lecan eller Lecans gule bok fra 1300-tallet. I denne fortellingen er Cano en forvist skotsk konge som mottar gjestfrihet hos kong Marcan av Ui Maile. Hans unge hustru Credd forgifter alle tilstedev\xc3\xa6rende, og overtaler deretter Cano til \xc3\xa5 bli hennes elskede. De fors\xc3\xb8ker \xc3\xa5 holde et stevnem\xc3\xb8te ved Marcans hoff, men blir frustrert og forstyrret av hoffmennene. Til slutt dreper Credd seg selv og Cano d\xc3\xb8r av sorg. _NEWLINE_I Ulster-syklusen, et annet irsk middelaldermanuskript, finnes teksten Clann Uisnigh eller Sorgenes Deirdre hvor Naoise mac Usnech faller for Deirdre som ble holdt fanget av kong Conchobar mac Nessa p\xc3\xa5 grunn av et profeti om at Ulster ville havne i innbyrdes krig da menn vil sl\xc3\xa5ss p\xc3\xa5 grunn hennes store skj\xc3\xb8nnhet. Conchobar har lovet selv \xc3\xa5 gifte seg med Deirde for hindre krig og tar sin hevn p\xc3\xa5 Clan Usnech. Naoises d\xc3\xb8d og hans slektninger f\xc3\xb8rer til at mange menn fra Ulster tar tilflukt i Connacht, blant annet Conchobars stefar og betrodde allierte Fergus mac R\xc3\xb3ich, og som etter hvert tar del i T\xc3\xa1in B\xc3\xb3 C\xc3\xbaailnge, en videref\xc3\xb8ring av fortellingen i en annen historie._NEWLINE_Noen forskere har fors\xc3\xb8kt \xc3\xa5 se p\xc3\xa5 den persiske fortellingen Vis og R\xc4\x81min fra 1000-tallet som en mulig kilde til Tristan-legenden._NEWLINE_En del forskning har sett p\xc3\xa5 Ovids (d\xc3\xb8d ca. 18 e.Kr.) diktfortelling Pyramus og Thisbe som en mulig kilde, foruten ogs\xc3\xa5 fortellingen om Ariadne ved Naxos. Sekvensen hvor Tristan og Isolde d\xc3\xb8r og blir til to sammentvinnete tr\xc3\xa6r har ogs\xc3\xa5 paralleller i Ovids moralske kj\xc3\xa6rlighetsfortelling om Filemon og Baukis hvor de to elskede blir omformet i d\xc3\xb8den til to forskjellige tr\xc3\xa6r som spirer fra samme stamme.\n_START_SECTION_\nTilknytning til kong Arthur\n_START_PARAGRAPH_\nI de tidligste faser var fortellingen sannsynligvis ikke beslektet med den samtidige arthurianske litteraturen, men de tidligste bevarte versjonene hadde allerede lagt til referanser til kong Arthur og hans hoff. Forbindelsen mellom Tristan og Isolde og legenden om kong Arthur har blitt utvidet over tid, og en kort tid etter sammenstilningen av Prosa-Lancelot (ogs\xc3\xa5 henvist til som Vulg\xc3\xa6rsyklusen og Lancelot-Gral-syklusen), i l\xc3\xb8pet av den f\xc3\xb8rste fjerdedelen av 1200-tallet, har to forfattere skapt den lange og omfattende Prosa-Tristan hvor Tristan som helt etableres som en ridder ved det runde bord og som selv deltar i jakten p\xc3\xa5 den hellige gral.\n_START_SECTION_\nDen h\xc3\xb8viske tradisjon\n_START_PARAGRAPH_\nDen tidligste representasjon av hva forskerne karakteriserer som \xc2\xabh\xc3\xb8visk\xc2\xbb versjon av Tristan-legenden er i tekstene til Thomas d'Angleterre, datert fra 1173. Kun ti fragmenter av hans Tristan-dikt, representert i seks manuskripter, har blitt bevart. Manuskriptene i Torino og Strassburg er n\xc3\xa5 tapt, gjenv\xc3\xa6rende er to i Oxford, et i Cambridge og et i Carlisle. I hans tekst navngir Thomas en annen trouv\xc3\xa8re som ogs\xc3\xa5 sang om Tristan, skj\xc3\xb8nt noe annet manuskript av den tidligere versjon har ikke noen gang blitt oppdaget. Det er ogs\xc3\xa5 et fascinerende avsnitt som forteller hvordan Isolde skrev en kort lai (en kort fortelling p\xc3\xa5 vers) av sin sorg hvor hun gir lys p\xc3\xa5 utviklingen av en annen, ikke beslektet legende som handler om d\xc3\xb8den til en kjent trubadur, foruten at det ogs\xc3\xa5 belyser komposisjonen av lai gjort av adelskvinner p\xc3\xa5 1100-tallet._NEWLINE_Den andre vesentlige tekst for kunnskap om den h\xc3\xb8viske andelen av legenden om Tristan er den noe forkortete oversettelsen av Thomas\xe2\x80\x99 tekst som ble gjort av Broder Robert p\xc3\xa5 foresp\xc3\xb8rsel av kong H\xc3\xa5kon H\xc3\xa5konsson av Norge i 1227. Kong H\xc3\xa5kon \xc3\xb8nsket \xc3\xa5 fremme Angevin-rikets kultur ved sitt hoff i Bergen, og bestilte derfor oversettelser av flere franske arthurianske verker. Den norr\xc3\xb8ne versjonen presenterer en fullstendig direktefortelling av hendelsene i Thomas\xe2\x80\x99 Tristan, og har ogs\xc3\xa5 blitt karakterisert som Norges \xc2\xabf\xc3\xb8rste\xc2\xbb roman av enkelte forskere. Broder Robert utelater \xc3\xa5 gjenfortelle Thomas\xe2\x80\x99 utallige gjentagende avledninger. Dette er den eneste fullstendige representant av den h\xc3\xb8viske avdeling i dens formative periode. Forut for Broder Roberts verk kronologisk er Tristan og Isolt av Gottfried von Strassburg, skrevet ca. 1211\xe2\x80\x931215. Diktet er Gottfreds eneste kjente verk, og ble etterlatt ufullf\xc3\xb8rt da forfatteren d\xc3\xb8de og det som gjensto var halvdelen av hovedhandlingen. Diktet ble senere fullf\xc3\xb8rt av andre tyske forfattere som Heinrich von Freiberg og Ulrich von T\xc3\xbcrheim, men da innenfor den \xc2\xabvanlige\xc2\xbb avdelingen av legenden som dens ideelle kilde.\n_START_SECTION_\nDen ikke-h\xc3\xb8viske tradisjon\n_START_PARAGRAPH_\nDen tidligste representant for den \xc2\xabvanlige\xc2\xbb grenen av fortellingen er B\xc3\xa9rouls Le Roman de Tristan, den f\xc3\xb8rste delen av teksten har generelt blitt datert til et sted mellom 1150 og 1170, og den siste delen til mellom 1181 og 1190. Denne versjon kalles \xc2\xabvanlig\xc2\xbb p\xc3\xa5 grunn av at den representerer en tidligere ikke-h\xc3\xb8visk fortellertradisjon som reflekterer \xc2\xabDen m\xc3\xb8rke tidsalder\xc2\xbb mer enn den forfinete h\xc3\xb8ymiddelalderen. I denne forstand er den tilsvarende til Layamons Brut, og Perlesvaus av en anonym forfatter. Som med Thomas' verker, er kunnskapen om B\xc3\xa9rouls tekst begrenset. Det var noen f\xc3\xa5 vesentlige fragmenter av hans verk som ble gjenoppdaget p\xc3\xa5 1800-tallet og resten av fortellingen har blitt rekonstruert fra senere versjoner. Den tidligste utgaven p\xc3\xa5 middelh\xc3\xb8ytysk er romansen Tristrant av Eilhart von Oberg. Denne versjonen er mer omfattende og mer komplett enn B\xc3\xa9rouls tekst, som den antagelig har l\xc3\xa5nt fra, om enn sv\xc3\xa6rt fritt, men har ogs\xc3\xa5 en del scener som ikke ble opptatt f\xc3\xb8r i senere versjoner, blant annet de elskedes tragiske slutt. Eilharts versjon var lenge popul\xc3\xa6r, men bleknet i sammenligning mot den senere Gottfried von Strassburgs Tristan.\n_START_SECTION_\nFelles kilde\n_START_PARAGRAPH_\nJoseph B\xc3\xa9dier, en fransk litteraturforsker som var spesialist p\xc3\xa5 middelalderen, har fremmet teorien at alle legender om Tristan og Isolde kan bli sporet tilbake til ett enkelt, opprinnelig dikt, tilpasset av Thomas d'Angleterre til fransk fra en opprinnelig kornisk eller britonsk kilde. Han karakteriserte den hypotetiske originalen for \xc2\xabUr-Tristan\xc2\xbb, og skrev sin egen utgave, den fortsatt popul\xc3\xa6re (Romansen om) Tristian og Isolde, i et fors\xc3\xb8k p\xc3\xa5 \xc3\xa5 rekonstruere hvordan denne \xc2\xabUr-Tristan\xc2\xbb muligens kan ha sett ut. _NEWLINE_All sannsynlighet tyder p\xc3\xa5 at de tidligste ikke-h\xc3\xb8viske versjonene har reflektert den tidligste form av fortellingen; s\xc3\xa5ledes st\xc3\xb8ttet B\xc3\xa9dier seg tungt p\xc3\xa5 Eilhart, B\xc3\xa9roul og Gottfried von Strassburg, og la dessuten til tekstmateriale fra andre og senere versjoner for \xc3\xa5 oppn\xc3\xa5 en fullstendig helhet av fortellingen. Dagens forskere er delt i oppfatningen av B\xc3\xa9diers rekonstruering. En del mener slike rekonstruksjoner av en tapt tekst er umulig og eventuelt meningsl\xc3\xb8s da den ikke kan verifiseres, mens en del mener at B\xc3\xa9diers argumentasjon er fortsatt gyldig.\n_START_SECTION_\nFranske\n_START_PARAGRAPH_\nSamtidig med B\xc3\xa9roul og Thomas var den ber\xc3\xb8mte Marie de France som presenterer en Tristan-episode i en av hennes lais: \xc2\xabChevrefoil\xc2\xbb. Den handler om en annen av Tristans hemmelige reiser tilbake til Cornwall hvor den forviste og fortvilte helten signaliserte sin tilstedev\xc3\xa6relse for Isolde ved \xc3\xa5 gj\xc3\xb8re en inskripsjon p\xc3\xa5 stammen til et hasseltre som er plassert ved vegen som hun vil reise. Tittelen viser til symbiosen av tr\xc3\xa6rne hasseln\xc3\xb8tt og kaprifol som vil d\xc3\xb8 om de ble atskilt, noe Tristan og Isolde gj\xc3\xb8r: \xc2\xabNi moi sans vous, ni vous sans moi.\xc2\xbb (\xc2\xabHverken meg uten deg, heller ikke du uten meg.\xc2\xbb) Denne episoden minner om en h\xc3\xb8visk fortelling som da Tristan benyttet utskj\xc3\xa6ringer i tre som han la i elvestr\xc3\xb8mmen som signaler for \xc3\xa5 ha stevnem\xc3\xb8ter i hagen til kong Marks palass._NEWLINE_Det finnes ogs\xc3\xa5 to Tristan-skrifter fra 1100-tallet, p\xc3\xa5 engelsk kalt for Folie Tristan, identifisert som Oxford- og Bern-versjoner av anglo-normanniske dikt, som handler om Tristans reise tilbake til kong Marks hoff under forkledningen eller tilstanden av \xc3\xa5 v\xc3\xa6re sinnssyk og en narr. Han levde da en tid som kj\xc3\xa6rlighetsbesatt under trappen til Isolde for \xc3\xa5 v\xc3\xa6re n\xc3\xa6r henne, gal om dagen, men som seg selv om natten. Til sist ble han oppdaget og m\xc3\xa5 flykte igjen. Foruten deres egen betydning, som episodiske tillegg til Tristan-fortellingen, og som mesterstykker i henhold til fortellerstrukturen, er disse relative korte diktene betydelige bidrag i viderefortellingen av de manglende delene av B\xc3\xa9rouls og Thomas\xe2\x80\x99 ukomplette tekst._NEWLINE_Den store trouv\xc3\xa8re Chr\xc3\xa9tien de Troyes hevdet selv \xc3\xa5 ha skrevet en Tristan-fortelling, men ingenting av dette har noensinne blitt funnet. Han nevner dette i sin innledning til Clig\xc3\xa8s, en romanse som er blitt tolket som en form for anti-Tristan med en lykkelig avslutning. En del forskere har spekulert om hans Tristan-fortelling ble d\xc3\xa5rlig mottatt og kritisert, noe som f\xc3\xb8rte til at Chretien skrev Clig\xc3\xa8s \xe2\x80\x93 en fortelling uten noen form for walisisk eller irsk forl\xc3\xb8per \xe2\x80\x93 for \xc3\xa5 gj\xc3\xb8re opp for seg._NEWLINE_Etter B\xc3\xa9roul og Thomas, var den viktigste utviklingen i den franske Tristaniana en kompleks gruppe av tekster kjent generelt som Prosa-Tristan. Disse var meget popul\xc3\xa6re p\xc3\xa5 1200- og 1300-tallet, men fortellingene i disse omfattende versjonene har ulike detaljer fra manuskript til manuskript. I en moderne utgivelse omfatter disse hele tolv bind for den lange versjonen, noe som omfatter Tristans deltagelse i jakten p\xc3\xa5 den hellige gral. Den kortere versjonen best\xc3\xa5r av 5 bind uten jakten p\xc3\xa5 den hellige gral. Roman de Tristan en prose er et stort kunstverk som er preget av lyrisk skj\xc3\xb8nnhet. Den hadde ogs\xc3\xa5 en meget stor innflytelse p\xc3\xa5 den senmiddelalderske litteraturen og inspirerte deler av den s\xc3\xa5kalte Post-Vulgate-syklusen, Roman de Palamedes og Thomas Malorys Le Morte d'Arthur.\n_START_SECTION_\nEngelsk\n_START_PARAGRAPH_\nDen tidligste, fullstendige kilden av Tristan-tekster p\xc3\xa5 engelsk var Sir Tristrem, en romanse p\xc3\xa5 rundt 3344 linjer skrevet rundt \xc3\xa5r 1300. Den er bevart i Auchinleck-manuskriptet som oppbevares ved Det nasjonale bibliotek i Skottland. Dens fortelling f\xc3\xb8lger i stor grad den h\xc3\xb8viske tradisjonen. Som med mange andre engelske tilpasninger av franske arthurtekster fra middelalderen er diktets kunstneriske prestasjon av middelm\xc3\xa5dig art eller p\xc3\xa5 h\xc3\xb8yst gjennomsnittlig niv\xc3\xa5, skj\xc3\xb8nt en del forskere har fors\xc3\xb8kt \xc3\xa5 rehabilitere dets status ved \xc3\xa5 hevde at det egentlig var en parodi. Tekstens f\xc3\xb8rste redakt\xc3\xb8r var sir Walter Scott som f\xc3\xb8rte p\xc3\xa5 en avslutning p\xc3\xa5 seksti ekstra linjer, noe som har blitt gjentatt i alle nyere utgivelser._NEWLINE_En langt mer interessant engelsk middelaldertekst av Tristan-legenden finnes i Thomas Malorys verk Le Morte d'Arthur (Arthurs d\xc3\xb8d). Denne teksten, The Book of Sir Tristram de Lyones, er en forkortet oversettelse eller bearbeidelse av den tilsvarende teksten i Prosa-Tristan. Etter at Winchester-manuskriptet dukket opp i 1934 har det v\xc3\xa6rt stor forskerdebatt om denne Tristan-fortellingen, som ved alle de enkelte episodene i Le Morte d'Arthur, var opprinnelig tilsiktet \xc3\xa5 v\xc3\xa6re et selvstendig stykke eller en del av et st\xc3\xb8rre, sammenhengende verk.\n_START_SECTION_\nNorden\n_START_PARAGRAPH_\nBroder Roberts versjon, riddersagaen Soga om Tristram og Isond som ble bestilt av H\xc3\xa5kon H\xc3\xa5konsson, Norges store middelalderkonge, ble antagelig gjort ved Lyse kloster i n\xc3\xa6rheten av Bergen. Populariteten til det norske verket f\xc3\xb8rte til en ganske unik islandsk parodi, Saga Af Tristram ok \xc3\x8dsodd, foruten ogs\xc3\xa5 diktet Tristrams kv\xc3\xa6\xc3\xb0i. I samlingen av norr\xc3\xb8ne prosaoversettelser av Marie de Frances lai, kalt for Strengleikar, ble to lai med arthuriansk innhold bevart, en av dem var \xc2\xabChevrefoil\xc2\xbb, oversatt som \xc2\xabGeitarlauf\xc2\xbb. Ogs\xc3\xa5 Sagaen om Fridtjov den fr\xc3\xb8kne (ca. 1300) er preget av fortellingen om Tristan og Isolde, med kj\xc3\xa6rlighetsintrigen mellom Fridtjof, Ingebj\xc3\xb8rg og Ingebj\xc3\xb8rgs f\xc3\xb8rste ektemann: den gamle kong Ring.  _NEWLINE_P\xc3\xa5 1800-tallet har forskningen vist at Tristan-legendene hadde spredd seg over hele Norden, fra Danmark til F\xc3\xa6r\xc3\xb8yene etter f\xc3\xb8rst ha kommet til Norge. Disse fortellingene hadde imidlertid over tid endret seg i stor grad fra det opprinnelige utgangspunktet. I en dansk ballade hadde for eksempel Tristan og Isolde blitt til bror og s\xc3\xb8ster. Andre usannsynlig nyvinninger framkom i to popul\xc3\xa6re billigutgivelser p\xc3\xa5 slutten av 1700-tallet som En tragoedisk Historie om den \xc3\xa6dle og tappre Tistrand hvor Isolde er blitt gjort til prinsesse av India. I nyere tid har den norske lyrikeren Stein Mehren fors\xc3\xb8kt i et dikt p\xc3\xa5 selvstendig grunnlag \xc3\xa5 g\xc3\xa5 tilbake til den opprinnelige kj\xc3\xa6rlighetsdragningen til det omtalte paret: \xc2\xabderes lengsler ble blinde akkorder / som ilte mot dem fra alt de ber\xc3\xb8rte, til de / ble alt de ber\xc3\xb8rte\xc2\xbb.\n_START_SECTION_\nHollandsk\n_START_PARAGRAPH_\nEt fragment p\xc3\xa5 130 linjer av en nederlandsk versjon av Thomas d'Angleterres versjon. Det er bevart i et manuskript i Wien ved \xc3\x98sterrikes nasjonalbibliotek.\n_START_SECTION_\nWalisisk\n_START_PARAGRAPH_\nEn kort fortelling om Tristan, kanskje beslektet med B\xc3\xa9rouls tekst, eksisterer i seks walisiske manuskripter fra slutten av 1500-tallet og fram til midten av 1600-tallet.\n_START_SECTION_\nSpansk\n_START_PARAGRAPH_\nP\xc3\xa5 midten av 1300-tallet skrev poeten \xc2\xabArcipreste de Hita\xc2\xbb (som egentlig het Juan Ruiz) en versjon av fortellingen i Spania. Carta enviada por Hiseo la Brunda a Trist\xc3\xa1n; Respuesta de Trist\xc3\xa1n var en unik romanse fra 1400-tallet skrevet i en formen av fiktive brev mellom de to elskede. Deretter var det en kjent spansk bearbeidelse av den franske Prosa-Tristan, Libro del muy esforzado caballero Don Trist\xc3\xa1n de Leon\xc3\xads y de sus grandes hechos en armas, f\xc3\xb8rst gang utgitt i Valladolid i 1501, deretter utgitt p\xc3\xa5 nytt i Sevilla i \xc3\xa5rene 1511, 1520, 1525, 1528, 1533 og 1534; noe som vitner om dens popularitet. I tillegg ble en del andre skapt, Trist\xc3\xa1n el joven (\xc2\xabDen unge Tristan\xc2\xbb), og som handler om Tristans s\xc3\xb8nn Tristan av Leonis, og som har relativt lite med den opprinnelige fortellingen \xc3\xa5 gj\xc3\xb8re.\n_START_SECTION_\nTsjekkisk og tysk\n_START_PARAGRAPH_\nEn romanse p\xc3\xa5 vers eksisterte p\xc3\xa5 morsm\xc3\xa5let i Tsjekkia fra 1200-tallet, basert p\xc3\xa5 de tyske Tristan-diktene av Gottfried von Strassburg, Heinrich von Freiberg og Eilhart von Oberg. Det er den eneste kjente utgaven p\xc3\xa5 vers av fortellingen p\xc3\xa5 slavisk spr\xc3\xa5k.\n_START_SECTION_\nHviterussisk\n_START_PARAGRAPH_\nDen hviterussiske (eller gammellitauiske) prosateksten Povest Trychane representerer den mest \xc3\xb8stlige spredningen av legenden, og ettersom den ble skrevet p\xc3\xa5 1560-tallet er den betraktet av forskerne som den siste middelalderteksten (i henhold til tradisjonen) om Tristan eller kong Arthur._NEWLINE_Slektskapet til denne teksten g\xc3\xa5r tilbake til Tristano Veneto, Venezia, som p\xc3\xa5 denne tiden kontrollerte store deler av det geografiske omr\xc3\xa5det hvor det ble snakket serbokroatisk, noe som f\xc3\xb8rte til fremveksten av st\xc3\xb8rre litter\xc3\xa6r aktivitet der enn i andre omr\xc3\xa5der p\xc3\xa5 Balkan i tidsperioden. Manuskriptet til Povest Trychane hevder \xc3\xa5 v\xc3\xa6re oversatt fra et (tapt) serbisk mellomledd. Forskere antar at legenden m\xc3\xa5 ha reist fra Venezia over byens kolonier p\xc3\xa5 Balkan f\xc3\xb8r den n\xc3\xa5dde fram til den siste utposten i \xc3\xb8st.\n_START_SECTION_\nModerne verker\n_START_PARAGRAPH_\nI lesningen av fortellingen om Tristan og Isolde og dens mange ulike versjoner kan man ha Umberto Ecos advarsel i mente: \xc2\xabhver gang man snakker om en dr\xc3\xb8m om middelalderen b\xc3\xb8r man f\xc3\xb8rst sp\xc3\xb8rre hvilken middelalder man dr\xc3\xb8mmer om\xc2\xbb.\n_START_SECTION_\nMusikk\n_START_PARAGRAPH_\nP\xc3\xa5 1800-tallet komponerte Richard Wagner operaen Tristan und Isolde, i dag betraktet som en av de mest innflytelsesrike musikkstykker fra dette \xc3\xa5rhundret. I hans verk er Tristan portrettert som en ford\xc3\xb8mt romantisk figur._NEWLINE_Komponister fra 1900-tallet har ogs\xc3\xa5 benyttet legenden, ofte med Wagnerske overtoner, i deres verker. Olivier Messiaen bygde sin Turangalila Symphony rundt fortellingen. Hans Werner Henzes Tristan l\xc3\xa5nte fritt fra Wagners versjon foruten ogs\xc3\xa5 gjenfortellingen av legenden.\n_START_SECTION_\nFilmer\n_START_PARAGRAPH_\nFortellingen har ogs\xc3\xa5 blitt tilpasset til filmmediet flere ganger. Den tidligste var antagelig den franske filmen Tristan et Yseult fra 1909, en tidlig stumfilm basert p\xc3\xa5 et resyme av fortellingen. Denne ble fulgt av en annen fransk film med samme tittel to \xc3\xa5r senere og som ga en s\xc3\xa6regen utvidelse av fortellingen. Her er det Tristans sjalu slave Rosen som lurer paret til \xc3\xa5 drikke kj\xc3\xa6rlighetsdrikken, deretter anklager dem overfor kong Mark. Kongen f\xc3\xa5r medynk for de to elskede, men de beg\xc3\xa5r selvmord uansett. En tredje fransk stumfilm kom i 1920 som fulgte legenden ganske tett._NEWLINE_En av de mest roste og samtidig mest kontroversielle Tristan-filmer var Under evige stjerner (1943), regissert av Jean Delannoy (filmmanus av Jean Cocteau). Det er en samtidig gjenfortelling av fortellingen med en mann ved navn Patrice som Tristan som skaffer en hustru for sin venn Marke. Imidlertid lurer en ond dverg paret til \xc3\xa5 drikke en kj\xc3\xa6rlighetsdrikk, og den kjente handlingen gjentar seg. Filmen ble innspilt i Frankrike under Vichy-regimet, og elementer i filmen reflekterer nazistisk ideologi med den vakre, blonde helten og heltinnen, og den stygge, semittiske dvergen. Ikke bare er dverger visuelt forskjellige, de er gitt en langt st\xc3\xb8rre rolle enn i de fleste fortolkninger av legenden; deres ondskapsfulle medvirkning lar det regne med \xc3\xb8deleggelser over de elskede, ganske likt slik nazistene framstile j\xc3\xb8der som stereotyper._NEWLINE_Den spanske filmen Tristana fra 1970 er kun delvis beslektet med Tristan-fortellingen. Rollen som Tristan er gitt til den kvinnelige figuren Tristana som er tvunget til \xc3\xa5 ta seg av sin aldrende onkel Don Lope, skj\xc3\xb8nt hun \xc3\xb8nsker \xc3\xa5 gifte seg med Horacio. Dette ble fulgt av en avantgardisk fransk film, Tristan et Iseult, i 1972, og den irske Lovespell fra 1981, med Nicholas Clay som Tristan og Kate Mulgrew som Isolde. Filmens h\xc3\xb8ystemte patos slo ikke an blant publikum eller kritikerne. Den popul\xc3\xa6re tyske filmen Feuer und Schwert (Ild og sverd) hadde ogs\xc3\xa5 premiere i 1981; den var sv\xc3\xa6rt n\xc3\xb8yaktig i henhold til den opprinnelige fortellingen, men det tok ikke med underhandlingen av Isolde med de hvite hender fra Bretagne._NEWLINE_Den kjente franske filmregiss\xc3\xb8ren Fran\xc3\xa7ois Truffaut overf\xc3\xb8rte emnet til sin egen samtid med hans film La Femme d'\xc3\xa0 c\xc3\xb4t\xc3\xa9 (Kvinnen i nabohuset, 1981), mens den islandske filmen \xc3\x8d skugga hrafnsins (Ravnens skygge, 1988) overf\xc3\xb8rte figurene til middelalderens Island, hvor Trausti og Isolde er begge krigere fra rivaliserende stammer som havner i konflikt da Trausti drepte h\xc3\xb8vdingen til Isoldes stamme, men en lokal biskop f\xc3\xa5r til fred og arrangerer deres bryllup. Bollywood-regiss\xc3\xb8ren Subhash Ghai overf\xc3\xb8rte fortellingen til dagens moderne India i musikalen Pardes fra 1997. Den indisk-amerikanske Kishorilal var fosterfar for sin nev\xc3\xb8 Arjun. Til slutt ble Arjun sendt tilbake til India for \xc3\xa5 lokke den vakre Ganga til \xc3\xa5 bli brud for Kishorilals selviske og grunne s\xc3\xb8nn Rajiv. Arjun ble selv forelsket i Ganga, og fikk vanskeligheter med sin lojalitet til sin fetter og sin onkel. Den franske tegnefilmen Tristan et Iseut fra 2002 er en grovt omarbeidet utgave av fortellingen for et yngre publikum._NEWLINE_Den til n\xc3\xa5 nyeste filmen er den amerikanske Tristan & Isolde, produsert av Tony Scott og Ridley Scott, skrevet av Dean Georgaris, regissert av Kevin Reynolds, og har amerikanske James Franco og engelske Sophia Myles i henholdsvis den mannlige og kvinnelige hovedrollen. Filmen anstrenger seg for \xc3\xa5 gi en realistisk framstilling av den opprinnelige fortellingen, som den f\xc3\xb8lger rimelig n\xc3\xb8ye. Kj\xc3\xa6rlighetsdrikken er dermed ikke en del av handlingen, men filmen lider av en del historiske anakronismer, som at irlenderne benytter vikingskip med seil, og en del s\xc3\xa6regenheter som at den irske kongen er den eneste som snakker engelsk med irsk aksent."